നമ്മുടെ സ്വാതന്ത്ര്യം ധീരദേശാഭിമാനികളുടെ ജീവത്യാഗത്തിന്റെ ഫലം 75ാം സ്വാതന്ത്ര്യദിനത്തില് സ്വാതന്ത്ര്യസമര സേനാനികളെ സ്മരിച്ച് യോഗി ആദിത്യനാഥ് ലക്നൗ : 75ാം സ്വാതന്ത്ര്യദിനത്തില് രാജ്യത്തിനായി പോരാടിയ സ്വാതന്ത്ര്യസമര സേനാനികളെ സ്മരിച്ച് ഉത്തര്പ്രദേശ് മുഖ്യമന്ത്രി യോഗി ആദിത്യനാഥ്. ഇന്ന് നാം അനുഭവിക്കുന്ന സ്വാതന്ത്ര്യം ദശലക്ഷക്കണക്കിന് പോരാളികളുടെ ജീവത്യാഗത്തിന്റെ ഫലമാണെന്ന് അദ്ദേഹം പറഞ്ഞു. സ്വാതന്ത്ര്യദിനത്തോട് അനുബന്ധിച്ച് ലക്നൗവിലെ വിദാന് ഭവനില് ത്രിവര്ണപതാക ഉര്ത്തിയ ശേഷം ജനങ്ങളെ അഭിസംബോധന ചെയ്യുകയായിരുന്ന അദ്ദേഹം. രാജ്യത്തെ എല്ലാ ജനങ്ങള്ക്കും സ്വാതന്ത്ര്യദിനം ആശംസിക്കുന്നതായി മുഖ്യമന്ത്രി പറഞ്ഞു. സ്വാതന്ത്ര്യത്തിന്റെ അമൃത മഹോത്സവം ആസ്വദിക്കാന് ഭാഗ്യം സിദ്ധിച്ചവരാണ് നാം എല്ലാവരും. ദശലക്ഷക്കണക്കിന് ആളുകളുടെ ത്യാഗത്തിന്റെ ഫലമാണ് നമുക്ക് ലഭിച്ച സ്വാതന്ത്ര്യം. ഭാരത മാതാവിനായി ജീവന് ത്യാഗം ചെയ്ത ധീരദേശാഭിമാനികളെ ഈ ദിനത്തില് ഏവര്ക്കും ഓര്ക്കാമെന്നും യോഗി ആദിത്യനാഥ് പറഞ്ഞു. സമൃദ്ധമായ ഭാരതത്തെ പടുത്തുയര്ത്തുന്നതിന്റെ ഭാഗമായി രാജ്യം ഒറ്റക്കെട്ടായി സ്വാതന്ത്ര്യം ആഘോഷിക്കുന്നു. സ്വാതന്ത്ര്യത്തിനായി പോരാടിയ സമരസേനാനികള് ഇന്നും രാജ്യത്തിന്റെ പലഭാഗങ്ങളിലും ജീവിക്കുന്നു. ഇവര് ജനതയില് ദേശസ്നേഹവും അര്പ്പണ മനോഭാവവും നിറയ്ക്കുന്നുവെന്നും മുഖ്യമന്ത്രി വ്യക്തമാക്കി. ഝാന്സിയിലെ റാണി ലക്ഷ്മിഭായ് മുതല് മംഗല് പാണ്ഡെവരെയുള്ളവരുടെ നേതൃത്വത്തില് കൂട്ടത്തോടെയുള്ള വലിയ പോരാട്ടത്തിനാണ് ബ്രിട്ടീഷുകാര് സാക്ഷ്യംവഹിച്ചത്. സുഭാഷ് ചന്ദ്രബോസ്, സര്ദാര് വല്ലഭായ് പട്ടേല്, വീര് സവര്ക്കര്, ഡോ ശ്യാമ പ്രസാദ് മുഖര്ജി തുടങ്ങിയവരുടെ പോരാട്ടം സ്വാതന്ത്ര്യസമര ചരിത്രത്തില് ഉത്തര്പ്രദേശിന് പ്രത്യേക സ്ഥാനം നല്കിയെന്നും അദ്ദേഹം കൂട്ടിച്ചേര്ത്തു.